
[bookmark: _GoBack]ΘΕΜΑ:	Επιστολή προειδοποίησης του Υπουργού του Υπουργικού Συμβουλίου του Η.Β. προς την βιομηχανία περί ενδεχόμενων καθυστερήσεων στη ροή εμπορευμάτων από 1/1/21. 

Με επιστολή του[footnoteRef:1] προς την εδώ βιομηχανία ο Υπουργός του Υπουργικού Συμβουλίου του Η.Β. κ. Michael Gove, ο οποίος είναι αρμόδιος για την εφαρμογή του Brexit, επισημαίνει τον κίνδυνο μεγάλων καθυστερήσεων στη ροή εμπορευμάτων από και προς το Η.Β. από 1/1/21, στη περίπτωση που οι θιγόμενοι δεν προετοιμασθούν κατάλληλα προκειμένου να εφαρμόσουν τους νέους κανόνες τελωνειακών διατυπώσεων.  [1:  Εντοπίζεται στο σύνδεσμο: https://assets.publishing.service.gov.uk/government/uploads/system/uploads/attachment_data/file/920675/RWCS_for_our_borders_FINAL.pdf ] 

Συγκεκριμένα επισημαίνει ότι κατά την διέλευση τους από το λιμάνι του Dover και από τη σήραγγα (Eurotunnel) του καναλιού, ενδέχεται, στο χειρότερο σενάριο, ακόμα και το 30-50% των φορτηγών (συμπεριλαμβανομένων και εκείνων χωρίς φορτίο) να μην είναι εφοδιασμένα με τα απαραίτητα έγγραφα ή να μην έχουν φροντίσει για την πραγματοποίηση των απαραίτητων τελωνειακών διατυπώσεων που απαιτούνται για την διέλευσή τους. Η έλλειψη δε δυνατότητας κράτησης των «μη έτοιμων» φορτηγών στα γαλλικά λιμάνια ή η απόρριψη φορτίων πριν την προώθησή τους στο Η.Β. θα μπορούσε να μειώσει το ρυθμό ροής στο 60-80% των κανονικών επιπέδων και να σχηματισθούν μεγάλες ουρές έως και 7.000 βαρέων οχημάτων στο Κεντ αλλά και καθυστερήσεις διάρκειας έως και δύο ημερών. Προσέτι, οι  εξελίξεις στον υγειονομικό τομέα της πανδημίας τον χειμώνα θα μπορούσαν να έχουν επί πλέον επιβαρυντικές επιπτώσεις στον χρόνο αναμονής λόγω απουσιών προσωπικού και της ενδεχόμενης λήψης μέτρων κοινωνικής απόστασης. Επίσης επισημαίνεται ότι μπορεί οι καθυστερήσεις να είναι μικρότερες τις πρώτες δύο εβδομάδες του Ιανουαρίου λόγω της χαμηλότερης ζήτησης ναύλων την περίοδο εκείνη και να εμφανισθούν μεγαλύτερες το επόμενο διάστημα ενώ παραμένει και ο κίνδυνος των συνεχιζόμενων καθυστερήσεων από την εφαρμογή αυστηρών ελέγχων Schengen.  
Εδώ αναλυτές εκτιμούν ότι εκτός από το στόχο του Υπουργού κ. Michael Gove να θέσει τους ενδιαφερόμενους σε εγρήγορση ώστε να προετοιμασθούν κατάλληλα, παράλληλα επιδιώκει να μεταφέρει και μέρος της ευθύνης για τα ενδεχόμενα προβλήματα που θα προκύψουν και προς τους μεταφορείς.  
Εκπρόσωπος του Συνδέσμου Οδικών Μεταφορών του Η.Β. (Road Haulage Association) δήλωσε ότι συμμετείχε σε μία δοκιμή του συστήματος αδειών πρόσβασης της περιφέρειας του Κεντ (kent Access Permit), το οποίο συνέστησε η Βρετανική Κυβέρνηση με πρόθεση την εξασφάλιση ότι όλοι οι οδηγοί-μεταφορείς διαθέτουν τα αναγκαία φορτωτικά έγγραφα και ότι το σύστημα αυτό είναι αναποτελεσματικό, ότι δεν έχει να κάνει με την κατάλληλη προετοιμασία των μεταφορέων και ότι πρόκειται για ένα σύστημα απλής καταγραφής των οδηγών που δηλώνουν και υπόσχονται ότι είναι έτοιμοι να κατευθυνθούν προς το σημείο εισόδου. 
Σημειώνουμε ότι έχουν ξεκινήσει έργα για την διαμόρφωση μεγάλης έκτασης στο Κεντ σε κέντρο στάθμευσης και συστήματος κυκλοφορίας βαρέων μεταφορικών οχημάτων. Στιγμιότυπα προβλήθηκαν σε χθεσινό δελτίο ειδήσεων του BBC.

Πίνακας κοινοποίησης

	Υπουργείο Εξωτερικών 
· Δ.Γ. κ. Πρωθυπουργού
· Δ.Γ. κ. Υπουργού
· Δ.Γ. κ. ΑΝΥΠΕΞ
· Δ.Γ. ΥΦΥΠΕΞ κ. Κ. Φραγκογιάννη
· Γρ. κ. Γεν. Γραμματέα
· Γρ. κ. Γεν. Γραμματέα ΔΟΣ & Εξωστρέφειας
· Γρ. κ.κ. Α΄, Β΄, Γ΄ Γεν. Δ/ντών
· Γενική Διεύθυνση Διεθνούς Οικονομικής και Εμπορικής Πολιτικής
· A13, Β8, Γ1, Γ2 Δ/νσεις
· ΜΑ ΕΕ

Φορείς (μέσω ημών)
· ΣΕΒ
· ΣΒΕ
· ΠΣΕ
· ΣΕΒΕ
· ΚΕΕΕ
· ΕΒΕΑ
· ΕΒΕΘ
· ΣΕΒΤ
· Ομοσπονδία Φορτηγών Αυτοκινητιστών Ελλάδας Οδικών Εμπορευματικών και Επιβατικών Μεταφορών

